

VLADA REPUBLIKE HRVATSKE

Zagreb, 25. veljače 2021.

**PREDLAGATELJ:** Ministarstvo gospodarstva i održivog razvoja

**PREDMET:** Verifikacija odgovora nazastupničko pitanje Mire Bulja, u vezi s raskidom Ugovora o prodaji i prijenosu dionica društva Brodotrogir d.d., Trogir

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

1

*PRIJEDLOG*

KLASA:

URBROJ:

Zagreb,

**PREDSJEDNIKU HRVATSKOGA SABORA**

PREDMET: Zastupničko pitanje Mire Bulja, u vezi s raskidom Ugovora o prodaji i prijenosu dionica društva Brodotrogir d.d., Trogir - odgovor Vlade

Zastupnik u Hrvatskome saboru Miro Bulj postavio je, sukladno s člankom 140. Poslovnika Hrvatskoga sabora („Narodne novine“, br. 81/13., 113/16., 69/17., 29/18., 53/20., 119/20. - Odluka Ustavnog suda Republike Hrvatske i 123/20.), zastupničko pitanje u vezi s raskidom Ugovora o prodaji i prijenosu dionica društva Brodotrogir d.d., Trogir.

Na navedeno zastupničko pitanje Vlada Republike Hrvatske daje sljedeći odgovor:

Ugovor o prodaji i prijenosu dionica Brodotrogir d.d., Trogir u kojem je sadržan Program restrukturiranja, sklopljen je 6. travnja 2013. s kupcem Kermas Energija d.o.o., Zagreb. Člankom 10. Ugovora o prodaji i prijenosu dionica Brodotrogir d.d., Trogir definirane su obveze Kupca i društva Brodotrogir d.d. (u daljnjem tekstu: Društvo) koje je bilo potrebno ispuniti kako bi se dokazalo da je poslovanje Društva održivo: ukupan broj radnika u Društvu i ovisnim društvima tijekom razdoblja restrukturiranja, minimalni broj efektivnih sati, rad vlastitih radnika, održanje kapitala i rezervi Društva tijekom petogodišnjeg razdoblja restrukturiranja, te pozitivno poslovanje na kraju 2016. i 2017.

Prema posljednjim zaprimljenim izvješćima društva Hrvatska brodogradnja - Jadranbrod d.d. o nadzoru realizacije Programa restrukturiranja i Ugovora o prodaji i prijenosu dionica Društva, navedene obveze su izvršene do kraja 2017.

Prema informacijama zaprimljenim od strane Uprave Društva, neisplata plaća vezana je za društvo Hrvatska brodogradnja Trogir d.o.o. i Uprava, kako joj i obveze nameću poduzima radnje za otklanjanje nastale situacije.

S obzirom na to da je Program restrukturiranja završio, Društvo je u vlasništvu privatnog kapitala te u tome smislu Republika Hrvatska ne može ni na koji način utjecati na poslovne odluke Društva.

Eventualno potrebna dodatna obrazloženja u vezi s pitanjem zastupnika dat će ministar gospodarstva i održivog razvoja dr. sc. Tomislav Ćorić.

PREDSJEDNIK

mr.sc. Andrej Plenković